Tirsdag løftede Hans Kongelige Højhed Prins Henrik sløret for sit kunstværk Abstrakt Torso, der bliver den seneste tilføjelse til Aalborg Kongres & Kultur Centers (AKKC) kunstsamling. - Det er en stor, stor ære for os, at Deres Kongelige Højhed har valgt, at AKKC kunne blive hjemsted for skulpturen Abstrakt Torso. Skulpturen, som Deres Kongelige Højhed om lidt selv afslører, vil uden tvivl vække stor interesse, glæde, snak og liv, ikke kun her i huset, men i hele Aalborg. Ligesom det vil være en interessant oplevelse for de mange nationale og internationale kunstnere og gæster, sagde AKKC-direktør Ernst Trillingsgaard i sin velkomsttale. Kunstværket er fremstillet i flere forskellige materialer som marmor, bronze, chamotte og sølv, og dagens offentliggørelse blev overværet af både borgmester Thomas Kastrup-Larsen, rådmand for Sundheds- og Kulturforvaltningen i Aalborg Kommune Mads Duedahl, og AKKC's bestyrelsesformand Peter Rindebæk. Prins Henrik kom under afsløringen ind på, hvor han har fundet sin inspiration til kunstværket. - Afrikansk kunst. Negerkunst. Vi skal ikke være bange for at bruge negerkunst. Men også fra Østen, hvor jeg kommer fra, fordi det er en blanding af alle kulturer og civilisationer, siger Hans Kongelige Højhed Prins Henrik om værket. Prisen på værket er hemmelig, men ifølge direktør Ernst Trillingsgaard er det royale kunstværk ikke centrets dyreste.
Hans Kongelige Højhed Prins Henrik præsenterede tirsdag sit eget kunstværk Abstrakt Torso i Aalborg Kongres & Kultur Center.